दोनों की कप्तानी में ICC के 6 टूर्नामेंट खेले, ट्रॉफी एक भी नहीं जीती
IND VS AUS WTC Final; What is the captaincy record of Rohit vs Virat? Who is best captain MS Dhoni Virat or Rohit Sharma. Follow Latest Cricket News Today On Dainik Bhaskar (दैनिक भास्कर)
रविवार को ऑस्ट्रेलिया ने भारत को हराकर वर्ल्ड टेस्ट चैम्पियनशिप की ट्रॉफी पर कब्जा जमा लिया। ऑस्ट्रेलिया के खिलाफ एकतरफा अंदाज में हारने के बाद भारतीय टीम और इसकी लीडरशिप पर उठ रहे सवाल और भी मजबूत हो गए हैं। विराट कोहली और रोहित शर्मा पिछले एक दशक से ज्यादा समय से भारतीय क्रिकेट के दो सबसे बड़े स्टार हैं। साल 2016 के बाद हुए 6 ICC टूर्नामेंट में भारत ने इनकी कप्तानी में शिरकत की है, लेकिन कामयाबी किसी में भी नहीं मिली।
इन दोनों से पहले टीम के लीडर महेंद्र सिंह धोनी थे। उनकी अगुआई में भारत ने 3 ICC ट्रॉफी जीतीं। आखिरी खिताबी जीत 2013 में चैंपियंस ट्रॉफी के रूप में आई थी। इसके बाद से ही भारत का ट्रॉफी कैबिनेट खाली है। धोनी अपनी कप्तानी के आखिरी तीन साल में कोई खिताब नहीं जिता पाए थे। उनके जाने के बाद भारतीय फैंस ने उम्मीद जताई थी कि विराट कोहली के आने से ट्रॉफी का सूखा खत्म होगा। कोहली के बाद यह आस रोहित शर्मा से बंधी, लेकिन दोनों ही खिताबी कामयाबी हासिल नहीं कर पाए।
इस खबर में हम जानेंगे कि विराट कोहली और रोहित शर्मा की बतौर कप्तान किस टूर्नामेंट में कैसी परफॉर्मेंस रही। यह भी जानने की कोशिश करेंगे कि 2023 वनडे वर्ल्ड कप से पहले क्या कप्तान बदला भी जा सकता है?
सबसे पहले देखिए भारत ने एमएस धोनी की कप्तानी में कौन-कौन से ICC खिताब जीते….
विराट की कप्तानी में दो फाइनल हारे
बतौर कप्तान मैच जीतने के लिहाज से कोहली का रिकॉर्ड शानदार रहा है, लेकिन वे टीम को बड़े टूर्नामेंट में कामयाब नहीं बना पाए। विराट ने 213 इंटरनेशनल मैचों में भारत की कप्तानी की और 135 में टीम जीती। सिर्फ 60 में हार का सामना करना पड़ा। 3 मैच टाई, 11 ड्रॉ और 4 नो रिजल्ट रहे। जीत और हार का औसत 2.250 रहा। यानी उनकी कप्तानी में भारत ने जितने मैच गंवाए उसके दोगुने से भी ज्यादा जीते। हालांकि कोई ICC टूर्नामेंट का खिताब जीतना कप्तान विराट के लिए सपना ही रह गया। हां, जूनियर लेवल पर उन्होंने अंडर-19 वर्ल्ड कप जरूर जीता है।
2017 में इंग्लैंड में हुआ चैंपियंस ट्रॉफी टूर्नामेंट बतौर कप्तान विराट का पहला ICC टूर्नामेंट था। इसके फाइनल में भारत को पाकिस्तान के खिलाफ करारी शिकस्त मिली। इसके बाद 2019 वनडे वर्ल्ड कप में भारत सेमीफाइनल में न्यूजीलैंड से हारा। 2021 WTC फाइनल में भारत को न्यूजीलैंड ने ही हराया। 2021 टी-20 वर्ल्ड कप में टीम इंडिया सेमीफाइनल में भी नहीं पहुंच सकी। यानी विराट ने दो टूर्नामेंट के फाइनल तक भारत को पहुंचाया, लेकिन फिनिश लाइन पार नहीं कर सके।
रोहित ने भारत को एशिया का बादशाह बनाया, पर वर्ल्ड टूर्नामेंट नहीं जीते 
रोहित शर्मा की कप्तानी में भारत ने 2018 का एशिया कप जीता। तब टीम के रेगुलर कैप्टन विराट ही थे, लेकिन उन्होंने टूर्नामेंट से ब्रेक लिया था। इस जीत के बाद से ही रोहित को भारत के अगले रेगुलर कप्तान के रूप में देखा गया।
रोहित शर्मा का IPL में ट्रैक रिकॉर्ड शानदार रहा। IPL में विराट के मुकाबले रोहित बहुत आगे निकल चुके थे। रोहित मुंबई इंडियंस को 5 खिताब जिता चुके थे। एशिया कप जीतने के बाद से फैंस रोहित शर्मा से ICC टूर्नामेंट की भी आस लगा रहे थे। 2021 में विराट कोहली के कप्तानी छोड़ते ही रोहित को कप्तान बनाया गया। रोहित के कप्तान बनते ही टीम इंडिया के फैंस ने ICC ट्रॉफी की उम्मीद जतानी शुरू कर दी थी, लेकिन रोहित की कप्तानी में भी भारत खाली हाथ ही रहा।
टी-20 वर्ल्ड कप 2021 में विराट की कप्तानी में बाहर होने के बाद वर्ल्ड कप 2022 में रोहित की कप्तानी में भी रिजल्ट नहीं बदला। टीम सेमीफाइनल में इंग्लैंड के खिलाफ 10 विकेट से हार गई। इसके बाद वर्ल्ड टेस्ट चैम्पियनशिप के फाइनल में भी ऑस्ट्रेलिया ने भारत को एकतरफा मुकाबले में आसानी से हरा दिया। कप्तानी, बैटिंग ऑर्डर, बॉलिंग लाइन-अप से लेकर टीम सिलेक्शन तक सब कुछ फ्लॉप रहा।
बड़े मैच में दबाव में आ जाती है रोहित की टीम
विराट की तरह रोहित भी मैच जीतने के मामले में काफी कामयाब रहे हैं। उनकी अगुआई में भारत ने 84 में से 62 इंटरनेशनल मैच जीते हैं। हार सिर्फ 21 में मिली है। 1 मुकाबला ड्रॉ रहा है। रोहित की जीत/हार का औसत 2.952 का रहा है, जो विराट ( 2.250​​​​)​ से भी बेहतर है, लेकिन बड़़े टूर्नामेंट के बड़े मैच में उनकी टीम फ्लॉप हो जाती है। 2021 टी-20 वर्ल्ड कप ICC टूर्नामेंट में रोहित का पहला बड़ा इम्तिहान था। भारत को सेमीफाइनल में इंग्लैंड ने 10 विकेट से करारी शिकस्त थमा दी। दूसरा चैलेंज WTC का पिछला फाइनल था। इसका नतीजा क्या रहा, वह हम सब जानते हैं।
पंड्या दावेदार, लेकिन वर्ल्ड कप में रोहित ही रहेंगे कप्तान
वनडे वर्ल्ड कप इसी साल अक्टूबर में होना है। भारत के पास इस बार फिर ICC ट्रॉफी का सूखा खत्म करने का मौका है। जिस तरह भारतीय टीम रोहित की कप्तानी में लगातार दो बड़े टूर्नामेंट में हारी है उससे सिलेक्टर्स के ऊपर कप्तान बदलने का दबाव आ सकता है। हालांकि BCCI से जुड़े करीबी सूत्रों का कहना है कि वनडे वर्ल्ड कप में रोहित ही टीम की कमान संभालेंगे। सूत्रों ने बताया कि वर्ल्ड कप में अब चार महीने से भी कम समय बाकी है। ऐसे में टीम के रेगुलर कैप्टन को हटाने का जोखिम नहीं लिया जा सकता है।
यह जरूर मुमकिन है कि बोर्ड के अधिकारी रोहित और राहुल द्रविड़ से आगे की प्लानिंग पर चर्चा कर सकते हैं। वहीं अगर वनडे वर्ल्ड कप में भी टीम को खिताबी जीत नहीं मिली तो फिर रोहित शर्मा की कप्तानी का बच पाना लगभग नामुमकिन है।
